Ábrahám Erika

*kapcsolati interfészek*

ki ró fel múlt idejű igéket

transzgenerációs nyom

ottfelejtett poháron

\*

a szorongás nem osztható kettővel

\*

hiányok képződnek ártatlan

horpadások rajzolódnak

romlás hegei a szívfalon

befűződések ahová már

készülődik a kiegészülés

a másutt méltatlanul fölös

sóvárgás teje kis ájulások

az áttetsző öröm megtörése

hová lesznek a vágy kontúrjai

\*

fekszik társam mozdulatlanul

szív fölött keresztbe font karokkal

nézünk egymásra tanácstalan

minden-mindenki más meg én

vagyunk együtt a nap hulladéka

az egyszemélyes szarkofág mögött

*kimondatlan*

drágám a szerelem kinőtt

neoprén

vad vizekre már nem csapódunk

összebújunk

pirosan lustán nap langyította

sekélyben

készségeink sorfalat állnak

otthon vagyunk

a mostban meleg van bőr- és

vacsorapára

egyet kerülgetünk folyton

kimondatlan

azt az egyetlent nem kaphatjuk

nem teljesítjük

mert már odaadtuk érdemtelennek

érdemesnek

előző életeinket meg nem osztjuk

meg nem haladjuk

nem látom tenyeredtől az életvonalat

tenyeremben